Inaciu Galán - Uiquipedia

# Inaciu Galán

### De Uiquipedia

Inaciu Galán y González (Xixón, 1986) ye escritor, periodista y activista na defensa del asturianu. Anguaño ye redautor de los periódicos dixitales Asturnews.com y Lliteratu.com, presenta l'espaciu televisivu 'Xente de casa' na TPA y los espacios 'Falando d'Asturies', 'Xixón de cerca' y 'Les buenes noticies' na cadena SER. Collabora cola revista Fusión Asturias y "AGE". Ente 2003 y 2005 dirixe y presenta los programes Xuventú d'anguaño y Asina foi... el Surdimientu na emisora Onda Peñes. Por esti últimu programa recibió nel añu 2005 el Premiu “Enriqueta González Rubín” de Periodismu, otorgáu pol Principáu d'Asturies. Tien collaborao amás con Televisión Local Gijón (TLG) y col diariu lletrónicu Asturies.com. Anguaño fai guiones pa la radio y la televisión autonómica pública d'Asturies (RTPA).

Dende 2004 participa na organización de dellos actos de calter cultural alrodiu de la llingua asturiana, n'especial col monólogu modernu asturianu, del que ye ún de los principales impulsores y tien collaborao en publicaciones como El Gomeru (como traductor), Lletres Asturianes, Reciella Malory, La Ratonera, La Nueva Quintana, La Migaya, Formientu, El Espinete...

Nel añu 2006 espublizó'l primer diccionariu del asturianu con una llingua estranxera, el Diccionariu básicu asturianu-inglés / inglés-asturianu // Introductory Asturian-English / English-Asturian Dictionary (Con entamu d'Ana Cano, presidenta de l'Academia de la Llingua Asturiana y decana de la facultá de Filoloxía de la Universidá d'Uviéu). Na Selmana de les Lletres Asturianes del añu 2006 foi seleicionáu na antoloxía L'álbum de Talía, editada pola Xunta Xeneral del Principáu d'Asturies pa la llectura de testos teatrales polos diputaos.

Como lliteratu tien algamos dellos premios: Segundu premiu nel II Concursu 'Minimorium' de rellatu hipercurtiu por 'La viesca n'ochobre', Mención Especial nel III Premiu de Poesía de Primavera de Piloña pol poemariu 'Los Xarrones de l'Alcordanza', primer premiu nel I Concursu de rellatu curtiu 'Muyer y participación' pol rellatu 'Suañar en tiempu de guerra' y Premiu 'Pepe Campo' de monólogu pol testu 'Los asturianos al volante...' (a comuña con Isaac de l'Arada).

Foi maestru de llingua asturiana na Universidá Popular de Xixón y en cursos pa funcionarios de dellos conceyos asturianos y como investigador algamó en 2007 los premios de l'Academia de la Llingua Asturiana 'Concursu de recoyida de material toponímico' (con Marta Lozano Carbajal) pol trabayu "Toponimia de La Collá (Siero)" y un accesit nel 'Concursu de recoyida de material lliterario escrito Federico Fierro G.-Botas' pola edición de 'Nieve en el puerto' d'Eladio Verde.

Ye presidente de la Secretaría Téunica d'Arribada, alcuentru lliterariu organizáu en Xixón col calter añal dende l'añu 2006 y ye'l fundador y direutor de la revista lliteraria Formientu, editada pola Asociación H.a Xareos col enfotu de dar a conocer a les voces más nueves de la lliteratura asturiana.

## [editar] Obres

- Diccionariu básicu asturianu-inglés/inglés-asturianu / Introductory Asturian-English/English-Asturian Dictionary (2006) Ediciones Trabe, ISBN 84-8053-395-1.

## [editar] Antoloxíes

- L'Álbum de Talía (2006) Xunta Xeneral del Principáu d'Asturies, Depósitu llegal AS-2.030-06.
- Esbilla de testos teatrales de La Ratonera (2006) ORIS Teatro, ISSN 1578-2514.

## [editar] Coordinación

- Formientu. Revista de lliteratura mui moza Númberu 2 'Especial Narrativa Moza' (mayu 2007) Asociación H.a Xareos
- Formientu. Revista de lliteratura mui moza Númberu 1 (ochobre 2006) Asociación H.a Xareos
- Vagamar. Periódicu de l'Arribada 2006(2006) S.T.A.

Retrieved from "http://ast.wikipedia.org../../../i/n/a/Inaciu_Gal%C3%A1n_cc68.html"

Categoríes: Escritores d'Asturies | Escritores n'asturianu

##### Views

- Artículu
- Discusión
- Revisión actual

##### Buscar

##### Otres llingües

- Español